 Na MASHIRIKA SEOUL, KOREA KUSINI KIONGOZI wa Korea Kaskazini, Kim Jong-Un amewatimua maafisa wa serikali yake kwa kushindwa kuzuia kusambaa kwa virusi vya corona nchini humo. Kim Jong Un aliyeonekana kuwa na hasira, aliwashutumu maafisa hao kwa kuwa wazembe na kushindwa kuwajibika. Kiongozi huyo wa kiimla, alisema nchi hiyo ambayo imetengwa na jamii ya kimataifa, ‘inakabiliwa na hali ngumu’. Lakini watalaamu wanasema nchi hiyo huenda imelemewa na ugonjwa wa corona. Hata hivyo, serikali haikutangaza idadi ya maafisa wa serikali ambao Kim Jong-Un aliwataja kama ‘tatizo kubwa’. Wengi wa waliotimuliwa ni viongozi wa chama tawala cha Workers’ Party of Korea, kwa mujibu wa shirika la habari la serikali, Korean Central News Agency (KCNA). Nchi hiyo huenda ikalemewa na idadi kubwa ya wagonjwa wa corona kutokana na mfumo mbovu wa huduma za afya. Korea Kaskazini imekuwa ikidai kuwa hakujakuwa na kisa chochote cha mtu aliyeambukizwa virusi vya corona nchini humo. Lakini wengi wanaamini kuwa haiwezekani kwamba nchi hiyo ya watu milioni 25 kukosa kisa cha mgonjwa wa corona. Watu zaidi ya milioni 180 wameambukizwa corona kote duniani. Baadhi ya wataalamu wanasema uongozi wa kidikteta wa Kim umesaidia kupunguza maambukizi nchini humo. Inadaiwa kuwa mwaka 2020 watu wawili walinyongwa baada ya kupatikana na hatia ya kukiuka masharti ya kuzuia kusambaa kwa virusi vya corona. Wawili hao walinaswa walipowasili kutoka China ambapo walienda kununua bidhaa. Mipaka ya Korea Kaskazini haijafunguliwa tangu ilipofungwa Januari 2020 kuzuia virusi vya corona. Serikali ya nchi hiyo hivi karibuni ilisema kuwa inakabiliwa na uhaba wa chakula kutokana na ukame na kuporomoka kwa uchumi. Sekta ya kilimo nchini humo imedorora na serikali imekuwa ikiagiza kiasi kikubwa cha chakula kutoka China. Bei ya vyakula imekuwa ikiongezeka kila uchao tangu nchi hiyo kufunga mipaka yake. Wataalamu wanasema bei ya mchele, mafuta, maharagwe na sukari imeongezeka maradufu. Pakti ndogo ya majani chai sasa inauzwa kwa Sh7,000 huku kiwango sawa cha kahawa kikiuzwa kwa Sh10,000, kwa mujibu wa ripoti. Wahudumu wa afya ambao wamewahi kufanya kazi nchini Korea Kaskazini wanasema kuwa hospitali nyingi hazina dawa na vifaa vya matibabu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  